સૌરાષ્ટ્ર સહિત સમગ્ર રાજ્યમાં ભારે ચકચાર જગાવનારા સદર કેસની વધુમાં જાણવા મળતી વિગતો અનુસાર, જામનગરના વકીલ કિરીટ જોશીની ગત ર૮ માર્ચના રોજ જયોત ટાવર નીચે ટાઉન હોલ સામે એક શખ્સે છરીઓના ઘા ઝીંકી હત્યા નીપજાવી બાઇકમાં બેસી ફરાર થઇ ગયા બાદ આ કેસમાં અમદાવાદ ક્રાઇમ બ્રાંચને જોડવામાં આવ્યા બાદ અમદાવાદ ક્રાઇમ બ્રાંચે મુંબઇથી સાયમન લુઇસ અને અજય મહેતા નામના બે શખ્સોને ઝડપી લઇ જામનગર પોલીસ હવાલે કર્યા બાદ જામનગર પોલીસે ૧૪ દિવસના રિમાન્ડની માંગણી સાથે અદાલતમાં રજૂ કરતા અદાલતે ૧૦ દિવસનાં રિમાન્ડ મંજૂર કર્યા હતા. આ રિમાન્ડ આજે પૂરા થતા હોય પોલીસ વડા પ્રદીપ સેજુલે જાતે ઉપસ્થિત રહી બંને આરોપીઓને એડી. ચીફ જયુડી. મેજીસ્ટ્રેટ ગીતાબેન આહિરની અદાલતમાં રજૂ કરી વધુ રિમાન્ડની માંગણી કરતા બંનેને વધુ ત્રણ દિવસના રિમાન્ડ ઉપર સોંપવા હુકમ કરાયો છે.